Diari Oficial de la Generalitat Valenciana


Sumari del DOGV 9723, del 13-11-2023 (2023/11542)

RESOLUCIÓ de 6 de novembre de 2023, de la Direcció General d'Innovació i Inclusió Educativa, per la qual es convoquen subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat per a l'exercici 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9723

Data del DOGV
:   13-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11126


Data del document
:   06-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 6 de novembre de 2023, de la Direcció General d'Innovació i Inclusió Educativa, per la qual es convoquen subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat per a l'exercici 2023. [2023/11527]  
  
L'Ordre 3/2023, de 27 de setembre, de la Conselleria d'Educació, Universitats i Ocupació, publicada en el DOGV núm. 9695 de 2 d'octubre 2023, estableix les bases reguladores per a la concessió de subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat.  
En els pressupostos de la Generalitat per a l'exercici 2023 figura la línia de subvenció S9162, per a l'adquisició de productes de suport per a l'alumnat amb necessitats educatives especials de centres educatius sostinguts amb fons públics.  
Per això, fent ús de les facultats que em confereix el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9643, 19.07.2023), i el Decret 136/2023, de 10 d'agost, del Consell, d'aprovació del Reglament orgànic i funcional Conselleria d'Educació, Universitats i Ocupació (DOGV 9661, 14.08.2023), i segons el que s'estableix en els articles 160, apartat 4, paràgraf b), i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i vista la proposta de la Direcció General d'Innovació i Inclusió i de conformitat amb aquesta, resolc:  
  
Primer. Objecte i àmbit d'aplicació de la convocatòria  
1. La convocatòria té com a objecte regular en règim de concurrència competitiva les ajudes per a subvencionar les despeses generades per l'adquisició de productes de suport no informàtics, adaptacions per a la comunicació i mobiliari i adaptacions, per a l'alumnat amb necessitats educatives especials escolaritzat a la Comunitat Valenciana, durant l'exercici 2023.  
2. Podran participar en aquesta convocatòria els centres privats concertats o els centres públics de titularitat diferent de la Generalitat, que imparteixen ensenyaments no universitaris a partir de segon cicle d'educació infantil.  
  
Segon. Finalitat  
Ajudar els centres privats concertats o els centres de titularitat diferent de la Generalitat en l'adquisició de productes de suport que faciliten l'accés i la participació de l'alumnat amb necessitats educatives especials en totes les activitats educatives programades pels centres en horari escolar.  
  
Tercer. Persones jurídiques destinatàries i persones beneficiàries  
1. Seran persones jurídiques destinatàries d'aquestes ajudes, els centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir del segon cicle d'educació infantil i sol·liciten aquesta ajuda per a 2023.  
2. Les persones beneficiàries serà l'alumnat amb necessitats educatives especials matriculat durant 2023 en aquests centres.  
3. Els requisits per acreditar la condició de persona jurídica destinatària i de persona beneficiària estan descrits a les bases 8, 9 i 10 de l'Ordre 3/2023.  
  
Quart. Finançament i procediment de concessió  
1. L'import global màxim de les ajudes a concedir derivades de la present convocatòria ascendeix a 56.360 euros.  
2. La quantitat esmentada es finançarà a càrrec de la línia de subvenció S9162000 de l'aplicació pressupostària 56.64.99.8940.163.54.0, capítol VII, prevista en la Llei 9/2022, de 30 de desembre, de pressupostos de la Generalitat per a l'exercici 2023.  
3. L'import global màxim podrà incrementar-se a conseqüència d'una generació, una ampliació o una incorporació de crèdit, prèvia tramitació i aprovació del corresponent expedient de modificació, i no requerirà una nova convocatòria, de conformitat amb el que preveu l'article 58, apartat 2, paràgraf a), punt 4t, del Reglament de la Llei general de subvencions, aprovat pel Reial decret 887/2006, de 21 de juliol.  
  
Així mateix, aquest import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
4. L'annex I de l'Ordre 3/2023, de 27 de setembre, conté el catàleg de productes de suport no informàtics susceptibles de subvenció i les quantitats màximes a rebre per cadascun.  
  
Cinqué. Despeses subvencionables  
1. Seran subvencionables totes aquelles despeses realitzades en 2023 per a l'adquisició de productes de suport no informàtics per a l'alumnat amb necessitats educatives especials i que figuren al catàleg de productes de l'annex I de l'Ordre 3/2023, de 27 de setembre.  
2. Es considerarà despesa realitzada, la que haja sigut efectivament pagada des del 2 de gener de 2023 fins a la data de finalització de termini de presentació de les sol·licituds.  
  
Sisé. Òrgan gestor  
Correspon la tramitació i la gestió de la subvenció a la direcció general competent en matèria d'inclusió educativa.  
  
Seté. Termini i lloc de presentació  
1. Les sol·licituds es presentaran en els termes i amb els requisits que estableix l'article 17 de l'Ordre 3/2023, de 27 de setembre.  
2. El termini de presentació de sol·licituds serà de 10 dies hàbils comptats a partir de l'endemà de la publicació d'aquesta convocatòria en el DOGV. L'incompliment d'aquest termini determinarà la no admissió de la sol·licitud.  
3. La tramitació es farà mitjançant l'oficina virtual de la Conselleria d'Educació, Universitats i Ocupació (OVICE), a la qual s'accedirà a través de: (https://ovice.gva.es/) i on es podrà consultar tota la informació relativa als tràmits en Centres concertats i centres de corporacions locals > Educació Especial > Sol·licitud d'ajudes per a l'adquisició de productes de suport en centres concertats i no GVA.  
  
  
Huité. Sol·licituds  
1. La direcció o persona que tinga la representació legal del centre serà l'encarregada de presentar la sol·licitud en l'oficina virtual OVICE.  
  
2. D'acord amb l'article 17 de l'Ordre 3/2023, de 27 de setembre, una vegada actualitzat el corresponent informe sociopsicopedagògic en ITACA i realitzada l'audiència amb la família o representants legals, la direcció o el representant de la titularitat del centre, amb la col·laboració del professorat d'orientació educativa, tramitarà la petició a través de l'oficina virtual (https://ovice.gva.es/).  
  
3. Els centres podran presentar diferents sol·licituds relatives a diferents productes de suport i cadascuna de les sol·licituds tindrà associat un número d'expedient.  
4. Les sol·licituds es tramitaran amb la informació, la justificació, les factures, la declaració responsable de no concurrència amb altres subvencions o ajudes destinades al mateix producte de suport, l'autorització per a obtindre permís de comprovació d'estar al corrent d'obligacions tributàries i memòria, documentació amb les especificacions descrites en l'article 17, punt 2, i de l'Ordre 3/2023, de 27 de setembre.  
  
  
Nové. Comissió avaluadora  
1. L'avaluació de les sol·licituds de concessió d'ajudes la farà la comissió avaluadora, integrada per:  
a) La persona titular de la subdirecció general competent en matèria d'inclusió educativa, que actuarà com a president o presidenta.  
b) El o la cap del servei competent en matèria d'inclusió educativa.  
  
c) El o la cap de la secció competent en matèria d'inclusió educativa.  
d) Un inspector o inspectora designats per la Inspecció General d'Educació.  
e) El o la cap del servei competent en finançament de centres concertats.  
f) Una persona tècnica del servei amb competències en matèria d'inclusió educativa.  
g) Una persona funcionària de la direcció general competent en matèria d'inclusió educativa, com a secretaria que actuarà amb veu però sense vot.  
2. La comissió avaluadora tindrà la facultat de comprovar, en qualsevol moment, l'efectivitat de les actuacions previstes en l'ordre de bases i en la present convocatòria de subvencions, i podrà demanar a les entitats beneficiàries l'enviament d'informes suficientment documentats sobre l'execució de les activitats dutes a terme, així com dels procediments efectuats a aquest efecte.  
  
Desé. Criteris de valoració  
1. La valoració dels expedients de sol·licituds d'ajudes per a les despeses generades per l'adquisició de productes de suport no informàtics per a l'alumnat amb necessitats educatives especials, es farà d'acord amb els criteris següents:  
a) Cada sol·licitud favorable rebrà 1 punt. En el cas que un centre realitze dues o més sol·licituds per al mateix alumne, cadascuna d'aquestes rebrà 1 punt addicional per cada sol·licitud favorable, podent obtindre com a màxim 5 punts.  
b) S'ordenaran els expedients en funció de la puntuació aconseguida.  
c) Quan es produïsca empat en les puntuacions, s'atendrà l'ordre de presentació de sol·licituds.  
2. Una vegada avaluades les sol·licituds, la comissió de valoració elevarà un informe que concrete el resultat de la baremació efectuada i les quanties individualitzades que corresponguen, ordenant les sol·licituds individualment de major a menor puntuació. Aquest ordre no serà necessari quan el crèdit consignat siga suficient per a atendre totes les sol·licituds que compleixen els requisits.  
3. En el cas que el crèdit siga insuficient per subvencionar el 100 % de totes les sol·licituds favorables, aquestes s'atorgaran de la manera següent:  
a) Els cinc primers expedients del llistat ordenat per puntuació obtindran el 100 % de l'import sol·licitat, sense que puga superar la quantia màxima establida per cada tipus de producte en l'annex I de l'Ordre 3/2023, de 27 de setembre.  
b) La dotació econòmica restant es distribuirà entre la resta dels beneficiaris tenint en compte els següents factors:  
X = dotació econòmica restant després de l'assignació als cinc primers expedients.  
Y = inversió justificada de cada sol·licitud.  
T = suma de les inversions justificades de totes les sol·licituds pendents d'assignació econòmica.  
c) Fórmula de repartiment: subvenció = (X\*Y)/T   
  
Onzé. Requisits per a obtindre subvenció als productes de suport sol·licitats  
Els centres educatius destinataris hauran de:  
1. Presentar la sol·licitud i la documentació acreditativa segons especifiquen el resolc 7 i el resolc 8 d'aquesta convocatòria.  
2. Recollir en la documentació informació suficient que permeta valorar si es compleixen els següents requisits mínims:  
a) Les necessitats de suport de l'alumna o l'alumne beneficiari justifiquen el producte sol·licitat.  
b) El producte sol·licitat coincideix amb el producte reflectit en la factura.  
c) L'alumna o l'alumne beneficiari no disposa de productes amb la mateixa funcionalitat o si disposa del producte de característiques similars s'ha justificat que no el pot fer servir per una de les circumstàncies següents:  
- El tamany no s'ajusta a l'alumne/a.  
- No s'ha presentat pressupost de reparació o l'import d'aquest és inferior al 50 % del cost subvencionable del producte nou.  
d) Els ensenyaments per als quals se sol·licita el producte no estan contemplats en la convocatòria.  
e) Incompliment de l'article 13 de la Llei 38/2003, de 17 de novembre, general de subvencions.  
f) El centre ja ha rebut subvenció pel mateix producte.  
  
Dotzé. Valoració i comprovació dels expedients  
1. Realitzada la valoració dels expedients per part de la comissió avaluadora, si és necessari esmenar la documentació presentada, el servei competent en matèria d'inclusió educativa de la direcció general competent en inclusió educativa notificarà al centre educatiu mitjançant l'oficina virtual (OVICE). Aquest disposarà de deu dies hàbils des de la notificació per a fer les correccions oportunes, adjuntant en el mateix expedient la documentació requerida. En el cas de no esmenar la sol·licitud dins del termini, es dictarà una resolució de desistiment del procediment, d'acord amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
2. Comprovats els requisits establits en aquesta convocatòria i una vegada finalitzat el termini de presentació de sol·licituds, l'òrgan gestor formularà la proposta de resolució a la persona titular de la direcció general competent en matèria d'inclusió educativa.  
3. En el cas de no complir els requisits, la resolució de denegació indicarà el motiu d'entre els següents:  
a) Les necessitats de suport de l'alumna o l'alumne no justifiquen el producte sol·licitat.  
b) El producte sol·licitat no coincideix amb el producte reflectit en la factura.  
c) L'alumna o l'alumne disposa de productes amb la mateixa funcionalitat i no s'ha justificat que no el puga fer servir per una de les circumstàncies següents descrites en el resolc anterior.  
d) Els ensenyaments per als quals se sol·licita el producte no estan contemplats en la convocatòria.  
e) Incompliment de l'article 13 de la Llei 38/2003, de 17 de novembre, general de subvencions.  
f) El centre ja ha rebut subvenció pel mateix producte.  
  
Tretzé. Resolució d'expedients  
1. La resolució de la convocatòria amb la relació i l'especificació dels noms dels centres educatius destinataris, i el número d'expedient del beneficiari, per part de la direcció general competent en matèria d'inclusió educativa, així com les dotacions econòmiques corresponents, es publicarà en la pàgina web de la conselleria competent en matèria d'educació i en el DOGV.  
2. El termini màxim per a resoldre i notificar la resolució serà de sis mesos a comptar des de la publicació de la corresponent convocatòria en el DOGV. En el cas que transcorregut aquest termini no s'haja dictat cap resolució, les sol·licituds presentades es consideraran desestimades segons s'estableix en l'article 24 de la Llei 39/2015. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
3. La resolució del procediment de concessió es notificarà a les persones interessades mitjançant la seua publicació en la pàgina web de la Conselleria d'Educació, Universitats i Ocupació, en aplicació de l'article 45.1. b) de la Llei 39/2015. També es publicarà en el DOGV, en l'aplicació informàtica de la Conselleria i en la Base de dades nacional de subvencions, en compliment del que s'estableix sobre publicitat de subvencions en la Llei 38/2003.  
  
Catorzé. Adjudicacions de les subvencions  
Les subvencions s'atorgaran d'acord amb els criteris establits en aquesta convocatòria i en l'ordre de bases reguladores.  
  
Quinzé. Pagament  
1. El pagament de les subvencions es lliurarà per mitjà de transferència bancària, una vegada publicada la resolució d'adjudicació, sempre que la persona jurídica destinatària complisca amb els requisits exigits per la Llei 38/2003, general de subvencions, i l'article 23 l'Ordre 3/2023, de 27 de setembre.  
2. El pagament es farà en el mateix compte que el centre educatiu tinga donat d'alta en la conselleria competent en matèria d'educació per percebre el pagament del concert.  
  
Setzé. Pla de control  
El pla de control de les subvencions i assignacions econòmiques per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat, es troba desenvolupat en els annexos II al V de l'Ordre 3/2023, de 27 de setembre.  
  
Desseté. Seguiment i supervisió  
La direcció general competent en inclusió educativa establirà els mecanismes necessaris per al seguiment de la gestió i utilització dels productes de suport no informàtics subvencionats, de forma complementària i sense perjudici de les funcions en matèria de supervisió que té atribuïdes la inspecció d'educació.  
  
Dihuité. Modificació de la resolució de concessió  
1. Tota alteració de les condicions tingudes en compte per a la concessió tant de les subvencions, com dels requisits i condicions establits en les bases reguladores i en aquesta convocatòria, així com l'obtenció concurrent de subvencions i ajudes atorgades per altres administracions o altres ens públics o privats, estatals o internacionals, donarà lloc a la modificació de la resolució de concessió i a la seua revocació.  
  
2. Es produirà la pèrdua del dret a l'import total de la subvenció en el supòsit de falta de justificació o de presentació d'una justificació que no siga adequada en relació a l'objecte de la subvenció, així com en el de concurrència d'alguna de les causes previstes en l'article 37 de la Llei 38/2003. En aquest cas, es declararà per resolució, amb la substanciació prèvia dels tràmits procedimentals oportuns, la pèrdua del dret a la percepció total de la subvenció, que finalitzarà amb la revocació de la subvenció i l'obligació de reintegrar les quantitats ja percebudes i l'interés de demora.  
3. La resolució i els tràmits procedimentals previs es notificaran als centres educatius mitjançant la publicació en la pàgina web de la Conselleria d'Educació, Universitats i Ocupació i en la seu electrònica de la Generalitat, https://sede.gva.es. Aquesta publicació substituirà la notificació, de conformitat amb el que preveu la normativa vigent en matèria de procediment administratiu.  
  
Denové. Productes informàtics  
Els productes de suport informàtics no són objecte d'aquesta convocatòria. No obstant això:  
1. La provisió de productes de suport informàtics es farà d'acord amb el procediment establit en la Resolució conjunta de 4 d'abril de 2023, de la directora general d'Inclusió Educativa i del director general de Centres Docents, per la qual es dicten instruccions per a la provisió i gestió de productes de suport per a l'alumnat amb necessitats educatives especials escolaritzat en centres educatius de titularitat de la Generalitat, publicada en el DOGV 9577/18.04.2023.  
  
2. Una vegada rebut el producte informàtic, el centre educatiu haurà de confirmar la recepció en l'aplicació d'inventari corresponent, a través de la pàgina web del SAI (http://sai.edu.gva.es).  
  
Vinté. Comunicació per fi d'ús d'un producte de suport no informàtic  
  
1. El procediment a l'hora de comunicar la fi d'ús d'un producte de suport ve especificat en l'article 14 de l'Ordre 3/2023, de 27 de setembre.  
2. Tant en els casos de reutilització dins d'un mateix centre com fora d'aquest, el centre que disposa del producte haurà de comunicar-ho a l'òrgan gestor mitjançant el correu electrònic yacznvenmgvzhmzgf@jde.ob, perquè aquest puga procedir a la seua tramitació.  
  
Vint-i-uné. Protecció de dades  
Les ajudes objecte d'aquesta convocatòria requereixen el tractament de dades personals dels alumnes i les alumnes i dels seus progenitors, tutors o representants legals, titularitat dels centres docents privats concertats, membres de la comissió avaluadora, i de tercers, en els següents termes:  
a) Responsable del tractament: Conselleria d'Educació, Universitats i Ocupació, amb domicili en l'avinguda de Campanar, 32, 46343 València, contacte: cnfirwiudzgubsrcslysalko@opa.xz  
b) Les dades del/la delegat/ada de protecció de dades són les següents: Passeig de l'Albereda, 16. 46549 València. Correu electrònic: ptf@bnf.yv  
c) La finalitat per al tractament de dades personals serà la gestió de la concessió de d'ajudes econòmiques per a contribuir en les despeses ocasionades per l'adquisició de productes de suport no informàtics, adaptacions per a la comunicació i mobiliari i adaptacions, per a l'alumnat amb necessitats educatives especials, escolaritzat en centres educatius privats concertats i en centres públics de titularitat diferent de la Generalitat en 2023, que impartisquen ensenyaments no universitaris a partir del segon cicle d'educació infantil.  
d) Les dades personals inclouen dades de categories especials. No obstant això, podran ser tractades segons l'article 9.2 del Reglamento (UE) 2016/679, amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent les que regulen el tràmit electrònic, les dades personals es tractaran amb la finalitat de gestionar les sol·licituds i, si és el cas, atorgar les ajudes, així com verificar amb caràcter mensual l'assistència als centres de l'alumnat beneficiari de les ajudes.  
e) Les bases de legitimació general aplicables al tractament de dades seran les regulades en l'art. 6.1 c) i e) del Reglament general de protecció de dades (l'interés públic i l'obligació legal) en relació amb les normes específiques que regulen aquest procediment.  
f) Les dades es comunicaran a les següents persones destinatàries o categories de persones destinatàries:  
- La Base de dades nacional de subvencions i la intervenció (que corresponga); tot això, en compliment d'obligacions legals exigibles al responsable.  
- Així mateix, es publicaran les subvencions concedides en el portal de transparència amb indicació del seu import, objectiu o finalitat i el codi identificatiu de l'expedient.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i en els terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Destinataris de les dades: no està prevista la cessió de dades personals.  
i) Les dades no seran objecte de transferències internacionals.  
j) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
k) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: sede.gva.es/va/proc19970.// https://sede.gva.es/va/inicio/procedimientos'id\_proc=19060  
l) Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de conformitat amb el que es preveu en el següent enllaç: https://sede.gva.es/va/inicio/procedimientos'id\_proc=22949; això, sense perjudici de la possibilitat de reclamar davant l'Agència Espanyola de Protecció de Dades.  
  
Vint-i-dosé. Clàusula de transparència, subministrament d'informació i dades obertes  
1. Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
2. Les entitats privades destinatàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta.  
Aquesta publicació es farà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/es/tep, i s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats destinatàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats destinatàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.  
5. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Vint-i-tresé. Recursos  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant d'aquest mateix òrgan, en el termini d'un mes computat en els mateixos termes, de conformitat amb el que disposen els articles 123 i 124 de la Llei 39/2015. Tot això, sense perjudici que les entitats sol·licitants puguen presentar qualsevol altre recurs que estimen pertinent.  
  
Vint-i-quatré. Entrada en vigor  
La convocatòria entrarà en vigor l'endemà de ser publicada en el DOGV.  
  
València, 6 de novembre de 2023.- La directora general d'Innovació i Inclusió Educativa (p. d. R 13.04.2022, DOGV 9328): María del Rosario Escrig Llinares.